SK Úradný vestník Európskej únie L 185/11

NARIADENIE KOMISIE (EÚ) 2015/1137

z 13. júla 2015,

ktorým sa mení nariadenie (ES) č. 1881/2006, pokiaľ ide o maximálnu hodnotu obsahu ochratoxínu A v koreninách Capsicum spp.

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Rady (EHS) č. 315/93 z 8. februára 1993, ktorým sa stanovujú postupy Spoločenstva u kontaminujúcich látok v potravinách (1), a najmä na jeho článok 2 ods. 3,

keďže:

(1) Nariadením (ES) č. 1881/2006 (2) sa stanovuje maximálna hodnota obsahu ochratoxínu A v koreninách Capsicum spp.

(2) Nariadením Komisie (EÚ) č. 105/2010 (3), ktorým sa mení a dopĺňa nariadenie (ES) č. 1881/2006, sa stanovila maximálna hodnota obsahu ochratoxínu A v koreninách, ktorá by mala byť dosiahnuteľná na základe uplatňovania osvedčených postupov. Aby sa krajinám produkujúcim koreniny umožnilo zaviesť preventívne opatrenia a aby sa zabránilo narušeniam obchodu v neprijateľnom rozsahu, v nariadení (EÚ) č. 105/2010 sa okrem toho stanovila vyššia maximálna hodnota 30 μg/kg, ktorá sa má uplatňovať počas obmedzeného časového obdobia pred začatím uplatňovania maximálnej hodnoty 15 μg/kg. Nariadením Komisie (EÚ) č. 594/2012 (4) sa predĺžilo toto obdobie pre koreniny Capsicum spp. do 31. decembra 2014. Útvary Komisie v spolupráci s vládnymi expertmi z členských štátov posúdili, či je v rôznych produkujúcich regiónoch možné uplatňovaním osvedčených postupov dosiahnuť nižšie hodnoty obsahu ochratoxínu A. Hoci existuje významné zlepšenie v súvislosti s uplatňovaním osvedčených postupov v rôznych produkujúcich regiónoch, predpokladaná nižšia maximálna hodnota obsahu ochratoxínu A 15 μg/kg nie je trvalo dosiahnuteľná v koreninách Capsicum spp. pre niekedy nepriaznivé poveternostné podmienky počas pestovania a zberu. Preto je vhodné stanoviť novú maximálnu hodnotu obsahu ochratoxínu A v koreninách Capsicum spp., ktorú je možné dosiahnuť uplatňovaním osvedčených postupov a ktorou sa naďalej zabezpečuje vysoká úroveň ochrany ľudského zdravia.

(3) Príloha k nariadeniu (ES) č. 1881/2006 by sa preto mala zodpovedajúcim spôsobom zmeniť.

(4) Keďže vyššia maximálna hodnota 30 μg/kg sa uplatňovala do 31. decembra 2014, je vhodné stanoviť, aby sa maximálna hodnota podľa tohto nariadenia uplatňovala od 1. januára 2015.

(5) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Príloha k nariadeniu (ES) č. 1881/2006 sa týmto mení v súlade s prílohou k tomuto nariadeniu.

Článok 2

Koreniny Capsicum spp., ktoré nespĺňajú maximálnu hodnotu obsahu ochratoxínu A podľa bodu 2.2.11 prílohy k nariadeniu (ES) č. 1881/2006, zmenenému týmto nariadením, a ktoré sú v súlade so zákonom uvedené na trh pred 1. januárom 2015, sa môžu naďalej predávať po uvedenom dátume až do dátumu minimálnej trvanlivosti alebo do dátumu spotreby.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 1. januára 2015.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 13. júla 2015 Za Komisiu predseda Jean-Claude JUNCKER

(1) Ú. v. ES L 37, 13.2.1993, s. 1.

(2) Nariadenie Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).

(3) Nariadenie Komisie (EÚ) č. 105/2010 z 5. februára 2010, ktorým sa mení a dopĺňa nariadenie (ES) č. 1881/2006, ktorým sa ustanovujú maximálne hodnoty obsahu niektorých kontaminantov v potravinách, pokiaľ ide o ochratoxín A (Ú. v. EÚ L 35, 6.2.2010, s. 7).

(4) Nariadenie Komisie (EÚ) č. 594/2012 z 5. júla 2012, ktorým sa mení a dopĺňa nariadenie (ES) č. 1881/2006, pokiaľ ide o maximálne hodnoty obsahu kontaminantov ochratoxínu A, PCB nepodobných dioxínom a melamínu v potravinách (Ú. v. EÚ L 176, 6.7.2012, s. 43).